b'\n_START_ARTICLE_\nGozdna \xc5\xbeeleznica Hrastnik v Sel\xc5\xa1ki dolini\n_START_PARAGRAPH_\nGozdna \xc5\xbeeleznica Hrastnik v Sel\xc5\xa1ki dolini je bila prometna pot za prevoz lesa izpod planine Hrastnik do \xc5\xbeage pri naselju Bukovica v Sel\xc5\xa1ki dolini._NEWLINE_Gozdna \xc5\xbeeleznica je po nekaterih podatkih pri\xc4\x8dela obratovati \xc5\xbee pred prvo svetovno vojno, g.Brate pa predvideva , da je bila zgrajena leta 1921. Sama \xc5\xbeeleznica je bila grajena nadvse preprosto. \xc5\xa0irina tira ni znana, vendar se predpostavlja, da je bil \xc5\xa1irok 76 cm. Dol\xc5\xbeina je zna\xc5\xa1ala 1,5 km._NEWLINE_Tovorni vagon\xc4\x8dek sta obi\xc4\x8dajno v gozd potiskala dva delavca, od koder se je le ta nalo\xc5\xbeen z lesom samote\xc5\xbeno vra\xc4\x8dal v dolino, delavca pa sta zavirala. Zadnji, zgornji, strmej\xc5\xa1i del proge je bil dvotiren, izveden kot samote\xc5\xbena tirna spu\xc5\xa1\xc4\x8dalka. Ta odsek je bil dolg okoli 300 m in je imel dve kretnici. Tako so lahko po enem tiru spu\xc5\xa1\xc4\x8dali nalo\xc5\xbeen vozi\xc4\x8dek navzdol, po drugem tiru pa je prazen vozi\xc4\x8dek peljal proti zgornji postaji, kjer so ga nalo\xc5\xbeili z lesom. Vsak vozi\xc4\x8dek je lahko peljal okoli 2 m\xc2\xb3 lesa dol\xc5\xbeine 2 do 3 metre, redkeje tudi 4 metre._NEWLINE_Ker je \xc5\xbeaga leta 1933 prenehala obratovati, se je enako zgodilo tudi z \xc5\xbeeleznico. Vagon\xc4\x8dki so \xc5\xa1e leta le\xc5\xbeali ob opu\xc5\xa1\xc4\x8deni \xc5\xbeagi, tire pa so okoli\xc5\xa1ki kmetje porabili za svoje potrebe. Od opu\xc5\xa1\xc4\x8dene proge se danes le \xc5\xa1e tu pa tam vidi njen potek.'